Thomas Jensen (S), 2025-03-25:
Goddag, formand.
Færdselsloven rummer mange forskellige elementer, hvilket det her lovforslag vidner om.
Dels handler forslaget om alderen for erhvervelse af kørekort, dels strengere krav til dæk samt promillegrænsen og den såkaldte tempo 40-ordning, og jeg tager de enkelte forslag et efter et.
Med forslaget i dag skærper vi ansvaret for at køre med egnede dæk.
Formålet med ændringen er at tydeliggøre, at føreren har ansvaret for, at køretøjets forsvarlige stand også gælder ved kørsel med åbenbart uegnede dæk, hvilket kan straffes med bøde.
Her i Danmark er der jo få dage om året, hvor der er vinterføre på vejene, og med lovforslaget vil føreren af et køretøj på disse dage have ansvaret for, at køretøjet ikke er monteret med åbenbart uegnede dæk til vinterføre.
Bestemmelsen skal understøtte politiets håndhævelsesmuligheder i tilfælde, hvor kørslen med åbenbart uegnede dæk hindrer trafikkens fremkommelighed eller udgør en risiko for færdselssikkerheden, og hvis der er monteret åbenbart uegnede dæk, f.eks. fordi man endnu ikke har fået skiftet fra sommerdæk til vinterdæk, må køretøjet holde stille på en dag, hvor der er sne- eller isglatte veje.
Det er sådan, at den nuværende tempo 40-ordning blev indført i 2016 for at hæve hastighedsgrænsen for traktorer og motorredskaber fra 30 til 40 km/t. Ordningen kræver i dag, at både traktorer og påhængskøretøjer bliver godkendt og registreret i Køretøjsregisteret.
Det har dog skabt en unødvendig administrativ byrde især for landbruget, hvor mange påhængskøretøjer ikke er registreringspligtige.
Formålet med lovændringenn er at forenkle betingelserne for traktorer og motorredskaber, der allerede er godkendt til at køre 40 km/t., så de slipper for en særskilt tempo 40-godkendelse.
Derudover ændres kravene for tempo 40-godkendelse af påhængskøretøjer, så de kan godkendes uden at blive registreret i Køretøjsregisteret.
Det er alt i alt nogle tiltag, som vil smidiggøre ordningen.
Så laver vi en revision af ledsagerordningen for kørekort til 17-årige. Som led i at sikre bedre mobilitetsmuligheder for især
unge i landdistrikterne
udvides ledsagerordningen for 17-årige.
Det vil give de unge mulighed for selv at transportere sig til og fra arbejde, en læreplads, skole eller fritidsaktiviteter, og dermed øges mobiliteten for unge særlig i landdistrikterne, hvor alternativerne til at transportere sig i bil kan være begrænsede, og jeg skal skynde mig at understrege, at tiltaget selvfølgelig gælder i hele landet.
Det er ikke nogen hemmelighed, at jeg som næstformand i Færdselssikkerhedskommissionen ikke er entydigt begejstret for dette tiltag, som vil betyde flere trafikdræbte og flere svært tilskadekomne, men sådan er kompromisets kunst jo i politik.
For at sikre, at unge førere ikke kører, hvis de har indtaget alkohol, foreslås det nemlig, at promillegrænsen for spirituskørsel nedsættes til 0,20 promille i de tre første år efter erhvervelse af kørekort til almindelig bil for første gang.
Vi ved jo generelt, at der er tre dræbere på de danske veje, nemlig kørsel med sprit eller narko i blodet, ukoncentreret kørsel og kørsel med for høj hastighed, og med det her lovforslag tager vi så fat på den første dræber, og måske vi om nogle år skal evaluere det og så se på, om der ikke også er behov for at skærpe tiltagene og indsatsen over for høj hastighed og ukoncentreret kørsel.
Alt i alt er det et lovforslag med mange forskellige elementer, som Socialdemokratiet støtter.